text: [{"text_idx": "#000000", "text": "Gra\u0301tandi mamman og dey\u00f0i sonurin"}, {"text_idx": "#000001", "text": "'Tornakru\u0301na var ein av no\u0301gvu lutunum sum hettukl\u00e6ddu sku\u0301\u00f0gonguluttakararnir bru\u0301ktu at siga fra\u0301 li\u0301\u00f0ingars\u00f8guni."}, {"text_idx": "#000002", "text": "\u201cOkkara kato\u0301lsku pa\u0301skir\u201d var mi\u0301tt perso\u0301nliga heiti a\u0301 pa\u0301skafer\u00f0 okkara til Sorrento i\u0301 Italia. Havi hildi\u00f0 pa\u0301skir i\u0301 Bretlandi, men har er eingin munur a\u0301 pa\u0301skum og \u00f8\u00f0rum d\u00f8gum. Vanligir arbei\u00f0sdagar b\u00e6\u00f0i ski\u0301risho\u0301sdag og langafri\u0301ggjadag, men m\u00f8guliga hevur veri\u00f0 \u201cBank holiday\u201d 2. pa\u0301skadag \u2013 bretar eru sera trekir at a\u0301seta tjo\u0301\u00f0arfri\u0301dagar sum hoyra til a\u0301vi\u0301san tru\u0301arr\u00e6tning."}, {"text_idx": "#000003", "text": "V\u00e6nta\u00f0i ti\u0301 at uppliva okkurt spennandi her i\u0301 Su\u00f0uritalia. Fyrsta eyglei\u00f0ingin var to\u0301, at hv\u00f8rki ski\u0301risho\u0301sdagur ella langi fri\u0301ggjadagur eru fri\u0301dagar, i\u00f0 hvussu so er ikki fyri tey i\u00f0 starvast innan \u00f8ki sum eru vi\u00f0komandi hja\u0301 fer\u00f0afo\u0301lki. I\u0301 so ma\u0301ta li\u0301kist Italia meira Bretlandi enn F\u00f8royum. I\u0301 mun til a\u0301tru\u0301na li\u0301kjast F\u00f8royar to\u0301 helst meira Bretlandi, vi\u00f0 ta\u00f0 at a\u0301tru\u0301na\u00f0ur er eitt sera a\u0301lvarstungt fyribrigdi, sum onkursvegna er ha\u0301tt hevja\u00f0 yvir gerandisdegnum."}, {"text_idx": "#000004", "text": "Katolikkar frambera kristna bo\u00f0skapin heilt \u00f8\u00f0rvi\u0301si enn protestantar \u2013 men sigast skal eisini, at katolikkarnir bru\u0301ka no\u0301gva orku, ti\u0301\u00f0 og fo\u0301lk til tess \u2013 kanska var ta\u00f0 eisini sli\u0301kt orku- og ti\u0301\u00f0arspill sum protestantarnir mo\u0301tm\u00e6ltu."}, {"text_idx": "#000005", "text": "Gra\u0301tandi standmynd av Mariu moy"}, {"text_idx": "#000006", "text": "I\u0301 Sorrento eru langi fri\u0301ggjadagur tv\u00e6r skru\u0301\u00f0gongur, sum munkar skipa fyri. Tann fyrra er snimma a\u0301 morgni, fra\u0301 kl. 3 til kl. 6, og ver\u00f0ur nevnd hvi\u0301ta skru\u0301\u00f0gongan. Allir menninir og dreingirnir (ti\u0301 kvinnur sleppa ikki at luttaka!) eru kl\u00e6ddir i\u0301 hvi\u0301tum munkakl\u00e6\u00f0um vi\u00f0 heilari hettu yvir h\u00f8vdi\u00f0, sum einans hevur tvey hol til eyguni. Henda skru\u0301\u00f0gongan er fyri sorg Mariu moy, og luttakararnir (sera no\u0301gvir i\u0301 tali, helst millum 1000 og 2000) bo\u0301ru ymsar lutir sum h\u00f8vdu samband vi\u00f0 hendingarnar ski\u0301risho\u0301sdag og langa fri\u0301ggjadag: posa vi\u00f0 30 silvurpengum, tornakru\u0301nur,kalik, u\u0301tstappa\u00f0an hana, rey\u00f0an kirtil, terningar (solda\u0301tarnir bru\u0301ktu ju\u0301 terningar fyri at kasta lut um kirtilin hja\u0301 Jesusi), spjo\u0301t, svamp, kross og no\u0301gv anna\u00f0. Allir luttakararnir bo\u0301ru okkurt, um ikki anna\u00f0, so faklar. I\u0301 hvi\u0301tu skru\u0301\u00f0gonguni var h\u00f8vu\u00f0sfigururin Maria, ein standmynd i\u0301 fullari st\u00f8dd, sum var\u00f0 borin i\u0301 akslah\u00e6dd, so \u00f8ll h\u00f8vdu h\u00f8vi at si\u0301ggja hana. Mitt i\u0301 \u00f8llum var eitt sorgarko\u0301r."}, {"text_idx": "#000007", "text": "Naka\u00f0 v\u00e6l av fo\u0301lki var til hvi\u0301tu skru\u0301\u00f0gonguna, men einki i\u0301 muntil sv\u00f8rtu skru\u0301\u00f0gonguna, sum var kl. 9 um kv\u00f8ldi\u00f0. Henda skru\u0301\u00f0gongan er fyri dey\u00f0a Krists, og li\u0301ktist naka\u00f0 v\u00e6l ti\u0301 fyrru, ho\u0301ast ta\u00f0 eru tveir ymsir munkaordanir sum skipa fyri. Allir luttakararnir vo\u0301ru nu\u0301 i\u0301 sv\u00f8rtum kl\u00e6\u00f0um, men lutirnir vo\u0301ru i\u0301 sto\u0301rna mun teir somu, to\u0301 at teir nu\u0301 vo\u0301ru settir i\u0301 myrkari h\u00f8pi. Ko\u0301ri\u00f0 var eisini ta\u00f0 sama, og vi\u00f0 sama sangi."}, {"text_idx": "#000008", "text": "Sto\u0301ri munurin var, at nu\u0301 var\u00f0 liggjandi standmynd av dey\u00f0a likaminum hja\u0301 Kristusi borin gj\u00f8gnum by\u0301in, og aftana\u0301 kom Maria moy i\u0301 syrgibu\u0301na, men nu\u0301 hev\u00f0i hon fingi\u00f0 eina bjarta kru\u0301nu."}, {"text_idx": "#000009", "text": "Stemningurin til hesar ba\u0301\u00f0ar l\u00f8turnar var sera go\u0301\u00f0ur, og minkti meg r\u00e6ttiliga no\u0301gv um O\u0301lavs\u00f8ku, to\u0301 at eingin var srliga a\u0301virka\u00f0/ur. Barrirnar h\u00f8vdu opi\u00f0 alla na\u0301ttina, forelska\u00f0 p\u00f8r, b\u00f8rn, gomul \u2013 \u00f8ll vo\u0301ru saman um hesa l\u00f8tu."}, {"text_idx": "#000011", "text": "Standmynd vi\u00f0 dey\u00f0a likami Krists er partur av sv\u00f8rtu skru\u0301\u00f0gonguni."}, {"text_idx": "#000013", "text": "Si\u00f0urin vi\u00f0 skru\u0301\u00f0gongum langafri\u0301ggjadag sigst vera komin til Su\u00f0uritalia vi\u00f0 Jesuittum i\u0301 16. \u00f8ld u\u0301r Spania."}, {"text_idx": "#000015", "text": "Vi\u00f0merkingar eru v\u00e6lkomnar ;) Cancel reply"}]